អង្គ​ការ​សិទ្ធិ​មនុស្ស៖ រដ្ឋាភិបាល​ប្រជាធិបតេយ្យ​នៅ​បស្ចឹម​ប្រទេស​មិន​បាន​ទប់ទល់នឹង​ការ​រំលោភ​លើ​សិទ្ធិ​មនុស្ស
សេចក្ដីរាយការណ៍​នោះ​​ ចេញ​ឈ្មោះ​មន្ដ្រី​អន្ដរជាតិ​ល្បី​​ឈ្មោះ​ ដែល​អង្គការ​នោះ​ថ្លែង​ថា​ ជា​អ្នកជើងឯកខាង​លទ្ធិ​ប្រជាធិបតេយ្យ ដែល​បរាជ័យ។
ទីក្រុងឡុងដ៍៖ រដ្ឋាភិបាលប្រជាធិបតេយ្យនៃបស្ចឹមប្រទេសខកខាន មិនបានទប់ទល់នឹងការរំលោភលើសិទ្ធិមនុស្សសកលទេ នេះបើយោងទៅតាមអង្គការការពារសិទ្ធិមនុស្សអន្ដរជាតិHuman Rights Watch។ សេចក្ដីរាយការណ៍របស់ក្រុមនេះប្រចាំឆ្នាំ២០១១អំពីការរំលោភសិទ្ធិមនុស្សក្នុងពិភពលោក ឲ្យដឹងថា ជើងឯកខាងលទ្ធិប្រជាធិបតេយ្យមិនបានប្រឆាំងមេដឹកនាំកាន់អំណាចផ្ដាច់ការនៅក្នុងពិភពលោកទេ។ លោកតុម ប័រសឺស (Tom Porteous) នាយកការិយាល័យរបស់អង្គការឃ្លាំមើលសិទ្ធិមនុស្ស (Human Rights Watch) នៅក្នុងទីក្រុងឡុងថ្លែងថា៖ «រដ្ឋាភិបាលប្រជាធិបតេយ្យ ហើយជាពិសេស រដ្ឋាភិបាលលើកស្ទួយសិទ្ធិមនុស្សជាទូទៅ ខកខានមិនបានកៀបសង្កត់ទៅលើរដ្ឋាភិបាលក្នុងប្រទេសដែលមានការរំលោភសិទ្ធិមនុស្សច្បាស់ក្រឡែតនោះទេ»។ សេចក្ដីរាយការណ៍នោះចេញឈ្មោះមន្ដ្រីអន្ដរជាតិល្បីឈ្មោះ ដែលអង្គការនោះថ្លែងថា ជាអ្នកជើងឯកខាងលទ្ធិប្រជាធិបតេយ្យ ដែលបរាជ័យ ដូចជាលោកបាន គីមូន (Ban Ki-moon) អគ្គលេខាធិការអង្គការសហប្រជាជាតិ លោកស្រីខេតសឺរីន អាស្ហតុន (Catherine Ashton) ចាងហ្វាងនយោបាយបរទេសរបស់សហភាពអឺរ៉ុប និងប្រធានាធិបតី ស.រ.អ. លោកបារាក់ អូបាម៉ា (Barack Obama)។ លោក Porteous ថ្លែងទៀតថា អ្នកដែលធ្លាប់ធ្វើជាជើងឯកការពារសិទ្ទិមនុស្សជាប្រពៃណី បានបន្ទន់ឥរិយាបថរបស់ខ្លួន មួយផ្នែកដោយសារតែមានការផ្លាស់ប្ដូរឥទ្ធិពលក្នុងសកលលោក។ «នៅពេលនេះ យើងរស់នៅក្នុងពិភពលោកពហុមតិ ដែលប្រទេសមានលទ្ធិប្រជាធិបតេយ្យនៅបស្ចឹមប្រទេសមើលឃើញថា ឥទ្ធពលរបស់ខ្លួនចុះថយ ពីព្រោះតែមូលហេតុសេដ្ឋកិច្ចនិងនយោបាយ តែយើងក៏បានឃើញថា ប្រទេសនិយមលទ្ធិប្រជាធិបតេយ្យនៅបស្ចិមប្រទេសខ្លួនឯងក៏មានការពាក់ព័ន្ធនឹងការរំលោភសិទ្ធិមនុស្សធ្ងន់ធ្ងរដែរ ក្នុងរយៈពេល១០ឆ្នាំកន្លងទៅនេះ ហេតុដូច្នេះ ភាពស្របច្បាប់និងការទុកចិត្ដរបស់គេថា ជាអ្នកលើកដំកើងសិទ្ធិមនុស្សនោះ ក៏បានចុះអន់ថយដែរ។ ឧទាហរណ៍ លោក Porteous និយាយថា វិធានការប្រឆាំងភេរវកម្ម នៅក្នុងស.រ.អ. និងនៅក្នុងប្រទេសអឺរ៉ុបទាំងមូល បាននាំឲ្យមានការរំលោភសិទ្ធិមនុស្ស។ លោកនិយាយថា ហើយនៅក្នុងប្រទេសអឺរ៉ុប ការរើសអើងប្រឆាំងក្រុមអម្បូរភាគតិចបានក្លាយទៅជាបញ្ហាកាន់តែធំ។ កាលពីឆ្នាំកន្លងទៅនេះ ប្រទេសអឺរ៉ុបបានធ្វើការវាយបង្រ្កាបមកលើក្រុមរ៉ូម៉ា (Roma) ឬជិបស៊ី (gypsy) គឺជាវិធានការមួយដែលអង្គការការពារសិទ្ធិមនុស្សទិតៀនយ៉ាងខ្លាំង។ ក្រុមនោះបានដាក់ប្រទេសអ៊ីរ៉ង់ ភូមា (Myanmar) កូរ៉េខាងជើង យេមិន (Yemen )និងប្រទេសហ្ស៊ីមបាបវ៉េ (Zimbabwe) នៅក្នុងចំណោមរដ្ឋាភិបាលរំលោភសិទ្ធិមនុស្សច្រើនបំផុត។ នេះជាសេចក្ដីរាយការណ៍ប្រចាំឆ្នាំលើកទី២១របស់អង្គការ Human Rights Watch ស្ដីពីស្ថានការណ៍សិទ្ធិមនុស្សក្នុងពិភពលោក៕ បកប្រែសម្រួលដោយ លោក អ៊ូ ធួក